Fis-6 ta' April 2017, il-Kunsill adotta miżuri restrittivi addizzjonali kontra r-Repubblika Demokratika tal-Poplu tal-Korea (RDPK). Dawn il-miżuri jikkomplementaw u jirrinforzaw ir-reġim tas-sanzjonijiet imposti permezz tar-riżoluzzjonijiet tal-Kunsill tas-Sigurtà tan-Nazzjonijiet Uniti (KSNU). L-UE ddeċidiet li jespandi l-projbizzjoni fuq l-investimenti fir-RDPK għal setturi ġodda, b'mod partikolari l- industrija marbuta mal-armi konvenzjonali , il-metallurġija u l-ħidma bil-metalli, s-settur ajruspazjali . Il-Kunsill qabel ukoll li jiġi pprojbit il-provvista ta' ċerti servizzi lil persuni jew entitajiet fir-RDPK, jiġifieri servizzi għall-kompjuters u servizzi marbuta mal-minjieri u l-manifattura fl-industrija kimika, tal-minjieri u tar-raffinament Il-Kunsill ħa dawn il-miżuri restrittivi addizzjonali billi qies li l-azzjonijiet tar-RDPK jiksru diversi riżoluzzjonijiet tal-KSNU u jikkostitwixxu theddida gravi għall-paċi u s-sigurtà internazzjonali fir-reġjun u lil hinn minnu. L-UE terġa' tappella lir-RDPK biex terġa' tinvolvi ruħha fi djalogu kredibbli u sinifikanti mal-komunità internazzjonali, biex twaqqaf il-provokazzjonijiet tagħha , u biex tabbanduna l-armi nukleari kollha u l-programmi nukleari eżistenti kif ukoll armi oħra tal-qerda massiva u programmi ta' missili ballistiċi b'mod sħiħ, verifikabbli u irreversibbli. Il-Kunsill iddeċieda wkoll li jżid erba' persuni mal-lista tal-persuni fil-mira tal- miżuri restrittivi tal-UE peress li huma responsabbli għall-appoġġ jew il-promozzjoni tal-programmi tar-RDPK relatati mal-armi nukleari, mal-missili ballistiċi jew ma' armi oħra tal-qerda massiva. Dan wassal biex l-għadd totali jammonta għal 41 persuna soġġetta għal restrizzjonijiet fuq l-ivvjaġġar u iffriżar tal-assi. Seba' entitajiet huma wkoll soġġetti għal iffriżar tal-assi. L-atti legali huma ppubblikati fil-Ġurnal Uffiċjali tas-7 ta' April 2017. Dawn ġew adottati permezz ta' proċedura bil-miktub. Il‐miżuri restrittivi tal‐UE kontra l‐Korea ta' Fuq ġew introdotti fit‐22 ta' Diċembru 2006. Il‐miżuri eżistenti jimplimentaw ir‐riżoluzzjonijiet kollha tal‐KSNU adottati b'reazzjoni għat‐testijiet nukleari u l‐illanċjar ta' missili li jużaw it-teknoloġija tal‐missili ballistiċi mir‐RDPK u jinkludu miżuri awtonomi addizzjonali tal‐UE. Dawn jimmiraw l-armi nukleari u l-programmi nukleari tal-Korea ta' Fuq, armi oħra ta' qerda massiva u programmi oħra ta' missili ballistiċi. Il‐miżuri jinkludu projbizzjonijiet fuq l‐esportazzjoni u l‐importazzjoni ta' armi, prodotti, servizzi u teknoloġija li jistgħu jikkontribwixxu għal dawn il‐programmi. Korea ta' Fuq: L-UE tespandi s-sanzjonijiet kontra r-Repubblika Demokratika tal-Poplu tal-Korea (RDPK) skont ir-riżoluzzjoni tal-Kunsill tas-Sigurtà tan-NU Skeda informattiva - Relazzjonijiet UE-Repubblika Demokratika tal-Poplu tal-Korea (RDPK)